ไทยแอร์ฯเล็งดัมพ์ตั๋วใต้
จัดหนัก4หมื่นที่นั่งหลังน้ำลดแย้มอาจเห็นราคา0บาทอีก
21 ส.ค. 2554

จัดหนัก4หมื่นที่นั่งหลังน้ำลดแย้มอาจเห็นราคา0บาทอีก
ไทยแอร์เอเชียเล็งดัมพ์ราคาตั๋วเส้นทางใต้ล็อตแรก 4 หมื่นที่นั่ง หลังสงกรานต์ ชูจองและเดินทางได้นานกว่าแคมเปญอื่น 
นายทัศพล แบเลเว็ลด์ ประธานเจ้าหน้าที่บริหาร บริษัท ไทยแอร์เอเชีย ผู้ให้บริการสายการบินต้นทุนต่ำ (โลว์คอสต์แอร์ไลน์) ไทยแอร์เอเชีย เปิดเผยว่า บริษัทอยู่ระหว่างเตรียมการหารือร่วมกับผู้ประกอบการโรงแรมภาคใต้ ในเส้นทางที่สายการบินให้บริการ ได้แก่ นครศรีธรรมราช สุราษฎร์ธานี ภูเก็ต กระบี่ และหาดใหญ่ เพื่อจัดทำแพ็กเกจทัวร์จำหน่ายตั๋วเครื่องบินพร้อมที่พักราคาถูก
ทั้งนี้ โครงการดังกล่าวจะทยอยออกมากระตุ้นการเดินทางอย่างต่อเนื่อง จนกว่าการเดินทางท่องเที่ยวทางภาคใต้จะกลับเข้าสู่ภาวะปกติ โดยเฟสแรกจะเริ่มดำเนินการหลังเทศกาลสงกรานต์ จำนวน 3-4 หมื่นที่นั่ง เพื่อรักษาระดับอัตราที่นั่งให้เฉลี่ยที่ 82% จากในปัจจุบันที่การเดินทางได้ลดลง 4% 
นอกจากนี้ แคมเปญดังกล่าวจะยืดระยะเวลาการจองและการเดินทางนานวันเพิ่มขึ้น จากเดิมเฉลี่ยการจอง 3-5 วัน ช่วงเวลาการเดินทาง 2-3 เดือนเท่านั้น เพื่อจูงใจผู้โดยสาร 
“ทันทีที่เหตุการณ์ทางภาคใต้ปกติ บริษัทเตรียมลดราคาเส้นทางภาคใต้อย่างหนัก เพื่อดึงให้คนไปเที่ยวจำนวนมาก ซึ่งนโยบายบริษัทเน้นตั๋วราคาถูก ปีนี้อาจได้เห็นราคา 0 บาท หรือ 99 บาทอีกครั้ง” นายทัศพล กล่าว 
อย่างไรก็ตาม สถานการณ์น้ำท่วมจะไม่กระทบต่อยอดขาย โดยเชื่อว่านักท่องเที่ยวจะเข้าใจต่อเหตุการณ์ดังกล่าว แต่ปัญหาราคาน้ำมัน และปัญหาการเมืองภายในประเทศจะเป็นปัจจัยทำให้รายได้ไม่เป็นไปตามเป้า 
ภาพรวมการแข่งขันในธุรกิจการบินคาดว่าปลายปีนี้สงครามราคาจะกลับมาอีกครั้ง ซึ่งบริษัทได้เตรียมแคมเปญลดราคาเฉลี่ย เดือนละ 2 ครั้ง ไว้รองรับสถานการณ์
นายทัศพล กล่าวว่า ล่าสุดบริษัทได้สนับสนุนการจัดมหกรรมดนตรี 30 ปีคาราบาว การทัวร์คอนเสิร์ตทั่วประเทศไทย เพื่อสร้างการรับรู้และขยายฐานกลุ่มลูกค้าระดับล่าง